नंदिनी शंकर

नंदिनी शंकर ( जन्म : १ जुलै १९९३, मुंबई) ह्या एक भारतीय व्हायोलीन वादक आहेत. त्या हिंदुस्तानी शास्त्रीय संगीत आणि फ्युजन संगीत वाजवतात. त्या व्हायोलीन वादक डॉ. संगीता शंकर ह्यांची कन्या तर सुप्रसिद्ध व्हायोलीन वादक पद्मभूषण डॉ. एन. राजम ह्यांची नात आहेत.

सुरुवातीचे आयुष्य
नंदिनी शंकर ह्यांना संगीतचा वारसा त्यांच्या घरातूनच लाभला आहे. त्यांनी वयाच्या तिसऱ्या वर्षापासून त्यांच्या आईकडून व्हायोलीन शिकायला सुरुवात केली आणि पहिली सार्वजनिक मैफील वयाच्या आठव्या वर्षी सादर केली. त्यांनी वयाच्या तेराव्या वर्षी पूर्णपणे स्वतःची एकल प्रस्तुती केली. त्या गायकी अंगाचे व्हायोलीन वाजवतात.

शिक्षण
नंदिनी शंकर ह्यांनी कॉमर्समधील पदवी प्राप्त केली आहे आणि त्या चार्टर्ड  अकाउंटंट आहेत. त्यांनी संगीत विषयामध्ये पदव्युत्तर पदवी घेतली आहे. त्या सध्या मुंबईत राहतात. त्यांनी गायनाचे सुद्धा धडे घेतले आहेत.

कारकीर्द
त्यांनी २०१६ साली कार्नेजी हॉल,न्यू यॉर्क आपली कला सादर केली.त्यांनी अमेरिका, कॅनडा, न्यू झीलंड,इंग्लंड, फ्रान्स, जर्मनी, बेल्जियम, नेदरलँड्स, हंगेरी, संयुक्त अरब अमिराती, बांगलादेश, मलेशिया, श्रीलंका, इंडोनेशिया आणि सिंगापूर सारख्या देशांमध्ये कार्यक्रम केले आहेत. त्यांनी युरोपीया, सवाई गंधर्व भीमसेन महोत्सव, यक्ष(महोत्सव), सप्तक फेस्टिव्हल ऑफ म्युझिक, आरोही फॉर पंचम निषाद, आयटीसी एसआरए संगीत संमेलन, नेदरलँड्सचा मेरू महोत्सव, हेमा मालिनी ह्यांनी आयोजित केलेला जया स्मृती, टेम्पल ऑफ फाईन आर्ट्स, भिलवाडा सूर संगम, टी.एन.कृष्णन महोत्सव, दिल्ली अंतरराष्ट्रीय कला महोत्सव, बंगाल संगीत महोत्सव, डोवर लेन म्युझिक कॉन्फरन्स ह्या नामवंत महोत्सवांमध्ये आपल्या कलेचे सादरीकरण केले आहे. त्यांनी आपली बहीण रागिणी शंकर ह्यांच्या बरोबर एक व्हीडीयोही तयार केला आहे.

त्या त्यांची बहीण नंदिनी शंकर, आई डॉ.संगीता शंकर आणि आजी एन. राजम ह्यांच्या बरोबर परंपरा नावाचा व्हायोलीन वादनाचा कार्यक्रम सादर करतात. त्या चौघींनी मिळून मेरु महोत्सव, नेदरलँड्स येथे आणि अशा विविध महोत्सवांमध्ये आपली कला सादर केली आहे.

शंकर ह्या ‘सखी’ नावाच्या भारतातल्या पहिल्या केवळ महिला सहभागी असलेल्या वाद्य वृंदाचा भाग आहेत. ह्या वाद्यवृंदात गायिका कौशिकी चक्रवर्ती (कलकत्ता) , तबला वादक सावनी तळवलकर (पुणे), बासरी वादक देवप्रिया चटर्जी (मुंबई), कथक नृत्यांगना भक्ती देशपांडे (मुंबई), महीमा उपाध्याय (ओडिशा) या पखवाज वादक अशा देशातील वेगवेगळ्या भागात राहणाऱ्या सहा महिला कलाकार सहभागी आहेत.

पुरस्कार 
 संगीतेंदू पंडीत लालमणी मिश्रा किशोर अध्येत पुरस्कार,२००७ 
 जया स्मृती पुरस्कार,२०१२ 
 भारताचे उपराष्ट्रपती वेन्कय्या नायुडू  यांच्या हस्ते जश्न-ए-यंगीस्तान पुरस्कार ,२०१८

व्हायोलिन वादक
भारतीय संगीतकार
इ.स. १९९३ मधील जन्म
स्त्री चरित्रलेख